ROZHODNUTIE KOMISIE
z 10. októbra 2005
o stanovení konečných finančných príspevkov členským štátom na rozpočtový rok 2005, na určitý počet hektárov, na reštrukturalizáciu a konverziu vinohradov na základe nariadenia Rady (ES) č. 1493/1999
[oznámené pod číslom K(2005) 3737]
(Iba španielsky, český, nemecký, grécky, anglický, francúzsky, taliansky, maďarský, portugalský, slovenský a slovinský text je autentický)
(2005/715/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (1), a najmä na jeho článok 14 ods. 2,
keďže:
(1)
Pravidlá reštrukturalizácie a konverzie vinohradov sú stanovené nariadením (ES) č. 1493/1999 a nariadením Komisie (ES) č. 1227/2000 z 31. mája 2000 ustanovujúcim podrobné pravidlá na uplatňovanie nariadenia Rady (ES) č. 1493/1999 o spoločnej organizácii trhu s vínom s ohľadom na výrobný potenciál (2).
(2)
Podľa podrobných pravidiel finančného plánovania a účasti na financovaní systému reštrukturalizácie a konverzie stanovených nariadením (ES) č. 1227/2000 sa odkazy na daný rozpočtový rok týkajú platieb, ktoré členské štáty skutočne vykonali medzi 16. októbrom a 15. októbrom nasledujúceho roka.
(3)
V súlade s článkom 14 ods. 1 nariadenia (ES) č. 1493/1999 Komisia každý rok poskytne členským štátom prvú splátku prostriedkov na základe objektívnych kritérií zohľadňujúcich osobitnú situáciu a potreby, ako aj činnosti, ktoré je potrebné uskutočniť vzhľadom na ciele systému.
(4)
Komisia vo svojom rozhodnutí 2004/687/ES (3) stanovila orientačné finančné príspevky na hospodársky rok 2004/2005.
(5)
Podľa článku 17 ods. 1 a 3 nariadenia (ES) č. 1227/2000 sú výdavky vynaložené a vyúčtované členskými štátmi obmedzené výškou ich príspevkov uvedených v rozhodnutí 2004/687/ES. V rozpočtovom roku 2005 sa toto obmedzenie neuplatňuje na žiaden členský štát.
(6)
Podľa článku 17 ods. 4 sa v prípade, že skutočné výdavky členského štátu na hektár prekročia výdavky stanovené rozhodnutím 2004/687/ES, uplatní pokuta. V tomto roku sa pokuta vo výške 289 EUR uplatňuje na Luxembursko.
(7)
Podľa článku 16 ods. 1 písm. c) nariadenia (ES) č. 1227/2000 môžu členské štáty v rámci bežného rozpočtového roku podať ďalšiu žiadosť. Podali ju Nemecko, Španielsko, Francúzsko, Taliansko, Rakúsko a Portugalsko.
(8)
Podľa článku 17 ods. 9 nariadenia (ES) č. 1227/2000 môžu členské štáty, pre ktoré je rozpočtový rok 2005 prvým rokom uplatňovania systému reštrukturalizácie a konverzie, požiadať o doplnkové financovanie do výšky 90 % finančného príspevku, ktorý im bol priznaný na základe rozhodnutia 2004/687/ES. Toto ustanovenie sa uplatňuje na Českú republiku, Maďarsko, Maltu a na Slovensko.
(9)
Podľa článku 17 ods. 3 nariadenia (ES) č. 1227/2000 sa žiadosti podané na základe článku 16 ods. 1 písm. c) uvedeného nariadenia prijmú pre členské štáty, ktoré vyčerpali pôvodný príspevok, a to pomerne k ich žiadostiam, použitím disponibilných prostriedkov. Zo súm priznaných členským štátom sa pre všetky členské štáty odpočíta súčet súm oznámených v súlade s článkom 16 ods. 1 písm. a) a b) uvedeného nariadenia, prípadne opravených uplatnením článku 17 ods. 1 a 3, a súčet súm oznámených a prijatých na základe článku 17 ods. 9 uvedeného nariadenia. Toto ustanovenie sa na rozpočtový rok 2005 uplatňuje na Nemecko, Španielsko, Francúzsko, Taliansko, Rakúsko a Portugalsko.
PRIJALA TOTO ROZHODNUTIE:
Článok 1
Konečné finančné príspevky príslušným členským štátom na hospodársky rok 2004/2005, na určitý počet hektárov, na reštrukturalizáciu a konverziu vinohradov na základe nariadenia (ES) č. 1493/1999 sú na obdobie rozpočtového roka 2005 uvedené v prílohe k tomuto rozhodnutiu.
Článok 2
Toto rozhodnutie je určené Českej republike, Spolkovej republike Nemecko, Helénskej republike, Španielskemu kráľovstvu, Francúzskej republike, Talianskej republike, Cyperskej republike, Luxemburskému veľkovojvodstvu, Maďarskej republike, Maltskej republike, Rakúskej republike, Portugalskej republike, Slovinskej republike a Slovenskej republike.
V Bruseli 10. októbra 2005